Diari Oficial de la Generalitat Valenciana


Sumari del DOGV 8410, del 25-10-2018 (2018/9715)

Concurs per a la publicació d'un màxim de dos treballs d'investigació o tesis doctorals finalitzats o defeses durant l'any 2018.
--------------------------------------------------------------------------------------------------------------------------------

### Dades del document

Número de DOGV
:   8410

Data del DOGV
:   25-10-2018

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2018/9715


Data del document
:   15-10-2018

Organisme emissor
:   Corts Valencianes

Tipus de document
:   Concurs

Descriptors 

:   * contracte administratiu

Concurs per a la publicació d'un màxim de dos treballs d'investigació o tesis doctorals finalitzats o defeses durant l'any 2018.  
 [2018/9715]  
D'acord amb el que hi ha establert en l'article 95.1 del Reglament de les Corts Valencianes, s'ordena la publicació en el Butlletí Oficial de les Corts Valencianes de les bases del concurs per a la publicació d'un màxim de dos treballs d'investigació o tesis doctorals finalitzats o defeses durant l'any 2018, de conformitat amb l'acord número 304/IX, de 17 de novembre de 2015 pel qual s'aprova continuar en la IX Legislatura la publicació de la Col·lecció «Temes de les Corts Valencianes», com també l'Acord 2502/IX de la Mesa de les Corts, de 24 d'abril de 2018.  
  
  
Palau de les Corts Valencianes, València, 15 d'octubre de 2018.- El president: Enric X. Morera Català.  
  
  
La Mesa de les Corts Valencianes, en la reunió del dia 17 de novembre de 2015 va adoptar l'acord 304/IX pel qual es decidia continuar durant la IX legislatura la col·lecció de llibres «Temes de les Corts Valencianes». En base a aquest, i a l'Acord 2502/IX, adoptat per la Mesa de les Corts en la reunió del dia 24 d'abril de 2018, s'aprova la convocatòria del Concurs per a la publicació d'un màxim de dos Treball d'Investigació o Tesis Doctorals finalitzats o defeses en l'any 2018, que es regirà per les següents:  
  
Bases  
  
Primera. Podran optar a la publicació d'aquests treballs totes les persones que hagen realitzat treballs d'investigació o hagen defès les tesis doctorals durant l'any 2018, en qualsevol de les universitats de la Comunitat Valenciana.  
  
Segona. L'objecte dels treballs d'investigació o tesis doctorals haurà de ser sobre qualsevol tema relacionat directament amb el Dret parlamentari.  
A l'efecte d'aquesta convocatòria s'entendrà que estan directament relacionats amb el Dret Parlamentari els treballs que tinguen per objecte el cos normatiu que l'integren i el corresponent espai d'estudi del qual s'ocupa la doctrina jurídica, i que es projecta sobre un ampli elenc de matèries i, entre d'altres, han de considerar-se incloses, la configuració del parlament com a institució, les funcions assignades a aquest, els mecanismes tecnicojurídics articulats per al desenvolupament d'aquelles matèries, la regulació dels subjectes que intervenen en l'activitat parlamentària, les relacions que s'estableixen entre els poders de l'Estat en el marc d'un sistema parlamentari o entre les institucions polítiques del sistema, la regulació de l'estatut de drets i deures dels membres de la cambra, la regulació del mandat representatiu, el control jurisdiccional dels actes adoptats pel parlament.  
  
No obstant això, la Mesa de les Corts, a proposta de la Presidència podrà acordar la publicació d'aquells altres treballs que, a més a més dels que han pogut estar seleccionats, puguen revestir un interès especial per a les Corts.  
  
Tercera. Les persones que desitgen optar a la publicació del seu treball hauran de presentar, en el Registre General de les Corts Valencianes, una instància, dirigida a la Mesa de les Corts Valencianes, en la qual consten les dades de la persona sol·licitant següents:  
Nom i cognoms  
DNI  
Data de naixement  
Adreça postal  
Correu electrònic i número de telèfon  
El termini de presentació d'instàncies s'iniciarà el dia 2 de gener de 2019 i finalitzarà el dia 15 de febrer de 2019.  
En el cas de treballs d'investigació caldrà fer constar degudament justificades, la data de la realització i, si escau, les ajudes econòmiques rebudes i la direcció o la coordinació.  
En el cas de tesis doctorals caldrà fer constar la data de lectura i la defensa, la qualificació obtinguda i el director o directora.  
  
A la instància s'haurà d'ajuntar:  
1. Curriculum vitae de la persona sol·licitant. Les Corts, si s'escau, podran requerir la persona o persones que resultaren seleccionades per tal que aporten els documents acreditatius dels mèrits que es consideren procedents.  
2. Informe de la persona que haja dirigit o coordinat la tesi doctoral o el treball d'investigació, expressant les raons que, al seu parer, aconsellen la publicació del treball i justifiquen el compliment d'allò que disposa la Base Segona.  
  
Quarta. Les tesis doctorals o els treballs d'investigació que concórreguen al concurs s'ajustaran a una extensió mínima de 125 i màxima de 250 folis, amb un interlineat d'1,5, tipus de lletra Times New Roman, cos 12, i hauran d'estar redactats, indistintament, en valencià o en castellà. Es presentaran dos exemplars de la tesi doctoral o del treball d'investigació. Un exemplar es presentarà en el Registre General en suport paper (sense esmenes, ratllades o raspadures) junt amb els documents requerits en la base tercera. Un altre exemplar s'enviarà en suport digital, una vegada entregat físicament l'exemplar en paper, per mitjà de correu electrònic a la direcció: wmrwcuv@osmgv.mi, en document de Word de Microsoft per a Windows o assimilable a ell.  
  
  
Cinquena. La decisió quant a l'obra o obres seleccionades per a la publicació correspondrà a la Mesa de les Corts Valencianes que podrà comptar amb l'assessorament d'experts i que farà pública la decisió abans del 15 de març de 2019. El concurs podrà ser declarat desert i la decisió de la Mesa de les Corts Valencianes serà inapel·lable.  
  
  
Sisena. Les persones seleccionades assumeixen l'obligació de lliurar el treball, en suport digital, mitjançant un correu electrònic uguyplx@oqoyb.id, en un termini no superior als trenta dies des de la notificació, a la part autora, de la selecció per la Mesa de les Corts Valencianes.  
Les innovacions (incloent-hi la supressió o la inclusió de paràgrafs) establertes per l'autor o l'autora que suposen un augment superior a un 10 per 100 del cost total de la composició de l'obra seran a compte de l'autor o autora. No es comptabilitzaran com a tals les de caràcter tipogràfic que aniran sempre a càrrec de l'editor.  
  
Setena. La persona o persones seleccionades assumeixen l'obligació de signar un contracte amb la cambra en el qual declaren l'autoria del text; que és original seu i no infringeix altres drets reconeguts; que efectuen una cessió no exclusiva de l'obra per a la traducció, la publicació, la venda, la reproducció i la difusió en els suports analògics o electrònics que les Corts consideren adequats.  
  
Huitena. Les Corts Valencianes s'obliguen a posar a la venda, en un termini no superior a dos anys, la primera edició impresa de l'obra seleccionada; en aquest mateix període es publicarà l'obra en format electrònic en la pàgina web de les Corts. Aquest termini es comptarà a partir del dia en què la part autora lliure l'original complet de l'obra en condicions adequades per a la impressió.  
Les Corts Valencianes remetran a la persona autora un joc de proves d'impremta per a la correcció del text, que haurà de tornar-lo en un termini de 20 dies amb les correccions pertinents, i que hauran de ser incorporades al text. Les Corts Valencianes s'encarregaran de les correccions de tipus ortogràfic i de l'aplicació dels criteris d'edició.  
  
Si transcorregut aquest termini la part autora no lliura les proves corregides, les Corts Valencianes podran fer-ne la correcció i quedaran exonerades de cap responsabilitat si el resultat de la correcció no fora satisfactori per a l'autor o l'autora.  
D'altra banda, les Corts Valencianes s'obliguen a fer figurar el nom de la persona autora en forma destacada en tots els exemplars de l'obra i a incloure-hi la menció internacional de reserva de propietat intel·lectual seguida del nom i cognoms, el pseudònim i l'any de la primera edició, a més de la menció a la llicència Creative Commons de Reconeixement-no comercial-sense obra derivada.  
  
Novena. L'autor/s o autora/es rebran en concepte de drets d'autoria de l'obra objecte de la concessió la quantitat de mil cent euros (1.100,00 euros).  
El preu de la venda dels exemplars impresos el fixaran les Corts Valencianes una vegada coneguts els costos de l'edició i el notificarà a l'autor o autora en el termini de quinze dies.  
L'editor s'obliga a lliurar gratuïtament a l'autor/s o autores 50 exemplars de la primera edició de l'obra i 25 de cada edició successiva.  
  
  
Deu. La participació en la convocatòria suposa l'acceptació íntegra d'aquestes bases i les decisions que adopte la Mesa de les Corts Valencianes per a resoldre tots els incidents o les reclamacions que es presenten.  
  
Onze. Aquesta convocatòria es publicarà en el Butlletí Oficial de les Corts i en el Diari Oficial de la Generalitat Valenciana, i es notificarà a totes les universitats valencianes.